‘ह्यांच्यावर चाप बसवायलाच हवा’; राज ठाकरेंची बस अपघातावर प्रतिक्रिया

मुंबई : समृद्धी महामार्गावर बसच्या भीषण अपघातात २५ प्रवाशांचा होरपळून मृत्यू झाला. नागपूरहून पुण्याकडे ही बस येत असताना बुलढाणा जिल्ह्यातील सिंदखेडराजाजवळ पिंपळखुटा येथे हा अपघात झाला आहे. यावरून महाराष्ट्र नवनिर्मान सेनेचे अध्यक्ष राज ठाकरे यांनी ट्वीट करत अपघातात मृत्यू पावलेल्या व्यक्तींना श्रद्धांजली वाहिली आहे.

राज ठाकरे म्हणाले की, बुलढाणा जिल्ह्यात समृद्धी महामार्गावर खाजगी ट्रॅव्हल बसला झालेल्या अपघाताची दुर्घटना अतिशय भीषण आहे. या अपघातात मृत्यू पावलेल्या दुर्दैवी व्यक्तींना भावपूर्ण श्रद्धांजली. त्यांच्या कुटुंबियांच्या दुःखात महाराष्ट्र नवनिर्माण सेना सहभागी आहे.

हेही वाचा – समृद्धी महामार्गावर बसचा भीषण अपघात, २५ जणांचा मृत्यू

महामार्गांवर अपघातांचं प्रमाण दिवसेंदिवस वाढत आहे. खाजगी ट्रॅव्हल्सच्या गाड्यांचे ड्रायव्हर्स आणि ट्र्क ड्रायव्हर तर कमालीच्या बेदरकारीने गाड्या चालवतात. ह्यांच्यावर चाप बसवायलाच हवा. अशा अपघातांच्या घटना परत कधीच होणार नाहीत ह्यासाठी आता प्रयत्न व्हायलाच हवेत, असंही राज ठाकरे यांनी म्हटलं आहे.

https://twitter.com/RajThackeray/status/1675026940313362432